Document ID: 32007D0673

RÅDETS AFGØRELSE
af 15. oktober 2007
om ændring af Rådets retsakt om vedtagelse af bestemmelser for Europol-analysedatabaser
(2007/673/EF)
RÅDET FOR DEN EUROPÆISKE UNION HAR -
under henvisning til Konventionen udarbejdet på grundlag af artikel K.3 i traktaten om Den Europæiske Union om oprettelse af en europæisk politienhed (Europol-konventionen) (1), særlig artikel 10, stk. 1,
under henvisning til Republikken Finlands initiativ,
under henvisning til udtalelse fra Europa-Parlamentet (2),
under henvisning til udkast udarbejdet af Europols Styrelsesråd, og
ud fra følgende betragtninger:
(1)
I henhold til Europol-konventionens afsnit III kan der oprettes analysedatabaser; protokollen udarbejdet på grundlag af artikel 43, stk. 1, i Europol-konventionen ændrer denne konvention. Der blev navnlig foretaget ændringer til artikel 10, 12, 16 og 21 i Europol-konventionen, som udgør grundlaget for oprettelse af analysedatabaser og for indsamling, behandling, anvendelse og sletning af personoplysninger indeholdt heri.
(2)
Gennemførelsesbestemmelser til analysedatabaserne blev vedtaget ved Rådets retsakt (1999/C 26/01) af 3. november 1998 om vedtagelse af bestemmelser for Europol-analysedatabaser (3). Disse bestemmelser bør tilpasses som følge af de ændringer som blev foretaget i nævnte protokol til Europol-konventionen. Retsakten bør ændres i overensstemmelse hermed.
(3)
Efter høring af den fælles kontrolinstans -
TRUFFET FØLGENDE AFGØRELSE:
Artikel 1
I Rådets retsakt (1999/C 26/01) om vedtagelse af bestemmelser for Europol-analysedatabaser foretages følgende ændringer:
1)
Artikel 3, stk. 1, tredje afsnit, affattes således:
»Efter modtagelsen skal det så hurtigt som muligt afgøres, hvor stor en del af oplysningerne der skal indlæses i en specifik database.«
2)
Artikel 5, stk. 3, i bestemmelserne, affattes således:
»3. De oprettelsesbestemmelser, der er omtalt i denne artikel, herunder senere ændringer, fastsættes i overensstemmelse med proceduren i artikel 12 i Europol-konventionen.«
3)
I artikel 7 foretages følgende ændringer:
a)
Stk. 1, fjerde afsnit, affattes således:
»Gennemgangen af behovet for fortsat lagring af oplysninger i en analysedatabase i overensstemmelse med artikel 12, stk. 4, i Europol-konventionen, foretages af analysedeltagerne. På baggrund af denne gennemgang træffer direktøren beslutning om at fortsætte eller nedlægge databasen. Direktøren informerer Styrelsesrådet om sin beslutning.«
b)
Stk. 3 affattes således:
»3. Personoplysninger må ikke opbevares længere end den frist, der er fastsat i artikel 12, stk. 4, i Europol-konventionen. Hvis personoplysninger, som omhandlet i artikel 6, stk. 3-6, lagres i en database i mere end fem år på grund af opretholdelse af analysedatabasen, underrettes den fælles kontrolinstans herom.«
4)
I artikel 12 foretages følgende ændringer:
a)
Stk. 2, første afsnit, udgår og foran andet afsnit indsættes »2.«
b)
Stk. 3 affattes således:
»3. Analyseaktiviteter og videregivelse af analyseresultater kan påbegyndes umiddelbart efter oprettelse af analysedatabasen i overensstemmelse med artikel 12, stk. 1, i Europol-konventionen. Hvis Styrelsesrådet pålægger Europols direktør at ændre en oprettelsesbestemmelse eller nedlægge databasen, slettes de oplysninger, som ikke skal indlæses i databasen, eller, i tilfælde af nedlæggelse af databasen, samtlige oplysninger indeholdt i databasen med det samme.«
5)
Følgende artikel indføjes:
»Artikel 12a
Deltagere i et analyseprojekt, jf. artikel 10, stk. 2, i Europol-konventionen bemyndiges først til at indhente oplysninger, når deltagerne er godkendt af Europol og er blevet undervist i deres særlige forpligtelser i henhold til Europols retsgrundlag.«
6)
Artikel 15, stk. 4 og 5, udgår.
Artikel 2
Denne afgørelse træder i kraft dagen efter sin offentliggørelse i Den Europæiske Unions Tidende.
Udfærdiget i Luxembourg, den 15. oktober 2007.

Labels: 12
11
15